Forbereder seg på drivstoff-mangel
All båttrafikk inn til Oslo og Sjursøya hvor 40 prosent av all bensin, diesel og flybensin blir distribuert fra, er stoppet helt opp. Det kan på sikt få store konsekvenser for bensin og dieselbeholdningen. - Vi har dekket vårt behov for en uke fremover både når det gjelder diesel, bensin og jetfuel så det er ingen akutt krise. Samtidig står vi foran en stor utfartshelg og det kan medføre at det går hardt utover vår beholdning av drivstoff. Vi vil derfor gjøre opp status over pinse, sier Knut Hilmar Hansen, pressetalsmann i Statoil Fuel og Retail, til VG Nett. Rammes du av streiken?Del din historie her! - Vi er fullt klar over at dette kan bli en langvarig streik og følger situasjonen nøye, sier Hansen til VG.Rundt 7300 nye Unio-medlemmer i stat og kommune tas ut i streik fra onsdag 30. mai. Da vil Unio ha totalt nesten 16.000 medlemmer i streik. Her kan du se hele oversiktenover virksomhetene som er rammet. Kommunikasjonssjef Lillian Aasheim i Norske Shell sier at dette selskapet også har drivstoff på lager til å dekke behovet en stund fremover. - Leveringer til Sjursøya dekker det meste av vårt marked på Østlandet. Vi vurderer nå andre alternativer for å skipe i havn våre produkter, legger Aasheim til. VG kjenner til at Larvik er en alternativ havn for leveranser av drivstoff. En annen mulighet er import fra Sverige.Losene som er i streik er samlet til streikemøte i ettermiddag. Der vil de sette ned foten for videre dispensasjoner. - Det har i det siste vært gitt en del dispensasjoner til lospliktige skip, som følge av mangel på tilbringertjeneste for losene. Under streiken vil slike dispensasjoner bli sett på som streikebryteri, sier streikeleder Esben Glad i YS. I Esso forbereder man seg på en langvarig streik blant losene. - Når alle losene er i streik, fører det til at all skipstrafikk med los inn til vårt raffineri på Slagentangen rammes, sier ass. kommunikasjonsdirektør Eirik Hauge i Esso til VG. Selskapet raffinerer råolje til alle typer drivstoffprodukter på Slagen-anlegget. Men foreløpig er lagrene fulle. Hauge sier selskapet allerede har hatt beredskapsmøter for å forberede mangel på råolje. Norsk Petroleumsinstitutt hadde i går ikke foretatt seg noe for å forberede en mulig drivstoffkrise. - Men vi kommer til å drøfte situasjonen over pinse, sier generalsekretær Inger-Lise Nøstvik til VG. Streiken ble et faktum torsdag morgen etter at forhandlingene mellom partene brøt sammen. Fredag er det ingen kontakt mellom arbeidsgiver- og arbeidstakerorganisasjonene.
Losstreik og pinseutfart kan føre til at bensin og dieselpumper på Østlandet går tomme. Flere oljeselskaper jobber med beredskapsplaner.